এ ধরনের অনাকাঙ্খিত ঘটনা থেকে মুক্তির উপায় হিসেবে এলাকা ভিত্তিতে কয়েকটি স্কুলকে একত্রিত করে একজন অভিজ্ঞ ও প্রশিক্ষণপ্রাপ্ত মনোবিজ্ঞানীর সাহায্যে ছেলেমেয়েদের মানসিক স্বাস্থ্যসেবা প্রদানের ব্যবস্থা করা যেতে পারে বলে অভিমত জানান ড. শাহীন ইসলাম। এরই মধ্যে ঢাকা বিশ্ববিদ্যালয় মনোবিজ্ঞান বিভাগের অধীন ‘এডুকেশন অ্যান্ড কাউন্সেলিং সাইকোলোজি’ নামে একটি আলাদা বিভাগ চালু করা হয়েছে। যেখানে ছাত্রছাত্রীদের প্রশিক্ষণের দিকটি বিবেচনার সঙ্গে নেয়া হচ্ছে বলে তিনি জানান। রাজশাহী বিশ্ববিদ্যালয়ের মনোবিজ্ঞান বিভাগের অধ্যাপক ও রাবি মহিলা পরিষদের সাধারণ সম্পাদক মাহবুবা কানিজ কেয়া বলেন, তিনি বলেন, প্রেমঘটিত কারণে বর্তমানে তরুন-তরুণীদের মধ্যে আত্মনির্ভরশীলতার মাত্রা কমে গেছে। এছাড়া আর্থিক অনটন, মাদক সেবন, পারিবারিক কলহসহ নানা কারণে আত্মহত্যার পরিমাণ উদ্বেগজনক হারে বৃদ্ধি পেয়েছে। এটি রোধ করতে সামাজিক এবং পারিবারিক সচেতনতা গড়ে তোলা প্রয়োজন। কলেজ ও বিশ্ববিদ্যালয়গুলোয় কাউন্সেলিং সেবা চালু করা উচিত। রাবির একই বিভাগের অধ্যাপক ও বিশ্ববিদ্যালয়ের সিন্ডিকেট সদস্য শামসুদ্দিন ইলিয়াস বলেন, “বিশ্ববিদ্যালয় পর্যায়ের শিক্ষার্থীর আত্মহত্যা বা আত্মহত্যার চেষ্টা তার মানসিক অস্থিরতা বা আবেগতাড়িত হওয়ার ফল।” সমাজকর্ম বিভাগের অধ্যাপক ও বিশ্ববিদ্যালয়ের শিক্ষক সমিতির সাধারণ সম্পাদক ছাদেকুল আরেফিন বলেন ‘বাস্তবতার সাথে খুব বেশি পরিচিত নয় বলে তরুণ -তরুণীরা আবেগপ্রবন। পারিবারিক মূল্যবোধের অভাব প্রকট।’ মেয়েদের আত্মহত্যার প্রবনতা বেশি হওয়ার কারণ সম্পর্কে রাজশাহী বিশ্ববিদ্যালয়ের মনোবিজ্ঞান বিভাগের অধ্যাপক শওকত আরা বলেন ‘মেয়েরা নিজেদেরকে ছেলেদের চেয়ে অনেকটা দুর্বল ভাবে। এছাড়াও মেয়েদের আবেগ অনেক বেশি। তারা তাদের মানসিক সমস্যাগুলো নিজেদের মধ্যে চাপিয়ে রাখে অর্থাৎ বাইরে প্রকাশ করতে চায় না। ফলে মানসিক চাপ যখন মাত্রাতিরিক্ত হয়ে যায় তখন তারা সেটা সহ্য করতে পারে না। এর ফলে তাদের প্রতিরক্ষা কৌশল ভেঙ্গে পরে এবং সমাধান হিসেবে আত্মহত্যার পথ বেছে নেয়।’ চবি প্রো ভিসি ডঃ আলাউদ্দিন জানিয়েছেন ‘ শীঘ্রই ছাত্র নির্দেশনা কেন্দ্রটি চালু করা হবে’।